丹尼士標槍

丹尼士標槍係英國丹尼士車廠出嘅中置引擎巴士。佢取代咗丹尼士Dorchester中置引擎巴士。

丹尼士標槍喺1986年亮相。當時款車有11米同埋12米客車可以揀，副引擎係擺喺底盤中間而挨埋驅動軸，水箱就擺喺引擎側邊，而前軸同埋引擎之間就整咗個預製空間去擺行李。後來丹尼士出埋標槍8.5米同埋10米版客車、巴士版以及12米嘅標槍GX客車，其中巴士版同埋8.5米客車版標槍係冇預製行李空間。另外丹尼士標槍亦出過三軸版本。

丹尼士標槍嘅引擎劃一用康明斯C系，後來改為劃一用康明斯ISBe引擎，而波箱可以係棍波或自動波。

丹尼士標槍喺車軸之間同埋尾輪跨加埋有多啲位擺行李，兼且受惠於Bedford Vehicles嘅車喺1986年全線停產，令一啲買開Bedford巴士嘅公司改買丹尼士標槍，因此丹尼士標槍嘅銷路比之前嘅丹尼士Dorchester好。另外英國國防部亦買咗多架丹尼士標槍巴士，包括右軑同埋左軑版，佢哋啲座椅可以喺短時間內拆走並改成救護車，用嚟運送傷兵。

丹尼士標槍喺2005年之後曾經有一段時間冇出過，不過喺2007年亞歷山大丹尼士睇見丹尼士標槍嘅倉貨重有公司要，兼且英國國防部對丹尼士標槍重有需求，因此將丹尼士標槍改良到可以用歐盟四型或以上嘅引擎。不過亞歷山大丹尼士喺大概2010年出咗最後一批丹尼士標槍底盤之後，丹尼士標槍就冇再被開發並宣佈停產。

另外由丹尼士同埋馬來西亞UMW合組嘅UMW-Dennis公司曾經裝嵌丹尼士標槍底盤，供應東南亞同埋大洋洲市場。

亞歷山大丹尼士官方產品介紹

巴士型號